Finalitzen les més de 50 actuacions de manteniment a les escoles de Manises
31 de agost de 2023

• Els centres d’educació infantil i primària de Manises ja estan preparats per a l’inici del curs escolar 2023-2024.

Manises, 31 d’agost de 2023. Ja s’han finalitzat els treballs de manteniment iniciats durant el període estival als 9 centres educatius públics, havent-ne complit així amb el pla d’execució corresponent a la pausa de l’activitat educativa.

Entre les intervencions que s’han realitzat es troben: la reposició de taulells i aixetes, la reparació d’accessos, juntes de dilatació, goteres i humitats i la pintura d’aules, reixes i façanes. També s’ha actuat als patis, on s’han dut a terme treballs de reparació de zones recreatives i de paviments, jardins i mobiliari, com ara, fonts i tanques.

Aquestes millores de les instal·lacions als edificis escolars suposen la posada en marxa del nou curs escolar, i deixen les aules a punt per tal que l’alumnat puga començar les classes en les millors condicions possibles.

S’han de destacar les actuacions al CEIP Joan Fuster, un dels sis centres de València d’escolarització preferent d’alumnat amb diversitat funcional de caràcter motriu. A l’entrada de les aules d’infantil d’aquesta escola s’ha solucionat la problemàtica de inundacions amb la reparació del paviment.

Per altra banda, queden pendents millores que depenen de la Conselleria d‘Educació i que estan emmarcades dins del Pla Edificant . Es tracta de la renovació i adaptació d‘accessibilitat dels banys dels CEIP Benjamín Benlloch i Félix Rodríguez de la Fuente i de la renovació de la porta d‘accés i de la part més deteriorada de la tanca del CEIP Enric Valor, entre d’altres actuacions que es troben en diferents fases administratives.

L'anàlisi de necessitats de cadascun dels centres s’ha dut a terme de manera coordinada entre les regidories d'Educació i Urbanisme de l’Ajuntament de Manises, posant així en valor el condicionament dels centres educatius com a una de les prioritats de l'equip de govern.